Imate prvašića ? Evo nekoliko osnovnih informacija...

U prvi razred osnovne škole u školskoj godini 2023./2024. upisuju se djeca koja do 01. travnja 2023. godine imaju navršenih šest godina života, kao i djeca kojoj je prošle školske godine odgođen upis u osnovnu školu ili su privremeno oslobođena od školovanja ili iz drugih razloga nisu upisana u osnovnu školu, a školski su obveznici.

Prije upisa u prvi razred obvezno se utvrđuje **psihofizičko stanje djeteta, to jest određeni stupanj zrelosti.** Zrelost djeteta obuhvaća fizičku, emocionalnu, intelektualnu i socijalnu komponentu koja mu omogućava  uspješno savladavanje propisanih nastavnih programa u školi.

Psihofizičku zrelost djeteta utvrđuje stručno povjerenstvo za utvrđivanje psihofizičkoga stanja djeteta koje čine: liječnik školske medicine, pedagog, logoped, socijalni pedagog, edukacijski rehabilitator i učitelj.

Nakon pregleda stručno povjerenstvo donosi odluku o:

* upisu djeteta u redoviti program
* prijevremenom upisu
* odgodi upisa
* pokretanju postupka za utvrđivanje primjerenog školovanja i primjerenog oblika pomoći djetetu
* privremenom oslobađanju od upisa

****

**Prijevremeni upis**

Za dijete koje nije školski obveznik roditelj/skrbnik može najkasnije do 31. ožujka 2023. godine podnijeti zahtjev **Gradskom Uredu za obrazovanje kulturu i sport** (Područni ured gradske uprave Peščenica, Zapoljska 1) uvrštavanje djeteta u popis školskih obveznika za prijevremeni upis.

**Odgoda upisa**

Odgoda upisa može se odobriti roditelju za jednu školsku godinu. Roditelj koji želi odgoditi upis djeteta također mora pristupiti utvrđivanju psihofizičkog stanja djeteta i istaknuti razloge za odgodu upisa te pribaviti mišljenje psihologa. Dijete treba biti testirano standardiziranim testom (Test spremnosti za školu).

**Privremeno oslobađanje od upisa**

Za **privremeno oslobađanje od upisa** u prvi razred (djeca s težim oštećenjem zdravlja ili višestrukim teškoćama) roditelj/skrbnik podnosi zahtjev Uredu državne uprave na Obrascu 6.

Uz ZAHTJEV prilaže i medicinsku dokumentaciju o zdravstvenom i razvojnom stanju djeteta te nalaz, odnosno mišljene jedinstvenog tijela vještačenja.

**Postupak utvrđivanja psihofizičkog stanja**

Postupak utvrđivanja psihofizičkog stanja djece radi upisa u prvi razred osnovne škole provodi se u osnovnoj školi kojoj dijete pripada prema upisnom području u razdoblju od 31. ožujka do 15. lipnja 2023.

Ako se dijete upisuje u osnovnu školu **izvan svog upisnog područja**, a postupak utvrđivanja psihofizičke sposobnosti je obavljen u školi prema upisnom području, osnovna škola koju će dijete pohađati pisanim putem će zatražiti mišljenje o psihofizičkoj spremnosti djeteta za upis u prvi razred škole.

**Iznimno od navedenog roka, djeca školski obveznici u školskoj godini 2023./2024. s već utvrđenim teškoćama u razvoju i djeca koja su u školskoj godini 2022./2023. dobila Rješenje o odgodi upisa u I. razred osnovne škole, trebaju pristupiti utvrđivanju psihofizičkog stanja zbog upisa u I. razred osnovne škole u vremenu od 1.veljače do 15. travnja, a kako bi im se pravovremeno odredila programska i profesionalna potpora sukladno Pravilniku o osnovnoškolskom i srednjoškolskom odgoju i obrazovanju učenika s teškoćama u razvoju. Potpora uključuje primjereni program obrazovanja za dijete već prvog dana nove nastavne godine, osiguranog pomoćnika u nastavi ili uključenost djeteta u program predškole, za dijete kojem će biti određena odgoda upisa.**

**Potrebna dokumentacija:** OIB djeteta.

stručna služba